યુધિષ્ઠિર ભીષ્મ અને દ્રોણ પછી આ મામા શલ્ય પાસે પણ ગયા. ત્યાં મામાને પગે લાગીને યુદ્ધ માટે એમણે આજ્ઞા નથી માગી. એમણે માત્ર શલ્યને યાદ અપાવ્યું કે મેં તમને પેલું જે કામ કહ્યું છે તે યાદ છે ને ? અને યુધિષ્ઠિર પાછા ફર્યા. આ લોકોએ જોયા કર્યું બસ. મહાભારતના યુદ્ધમાં જો ભીષ્મ અને દ્રોણાચાર્યનો મત પાંડવો તરફ ન હોત તો આ પાંચે પાંડવોની શક્તિ નહોતી કે એમને જીતી શકે. ભીષ્મપિતામહ દસ દિવસ સુધી લડ્યા. સેનાપતિ તરીકે એકધારી એમણે દસ દિવસ સુધી જે લડાઈ ચલાવી છે ! અદ્દભુત ! પાછું એવું નહીં કે આપણો સદભાવ પાંડવો તરફ છે એટલે કૌરવપક્ષે ગડબડ કરવી, એવું જરાયે નહીં. બરાબર પ્રામાણિકપણે, નિષ્ઠાથી, જીવ દઈને લડ્યા, બરાબર લડ્યા અને દસ દિવસમાં તો કચ્ચરઘાણ વાળી દ્યે છે. દસ દિવસ સુધી આવું અદ્દભુત યુદ્ધ એમણે આપ્યું છે. અલબત્ત, એમણે પહેલાં દુર્યોધનને સમજાવ્યો હતો કે તું લડાઈ ન કર, આ બરાબર નથી. આમાં તારું હિત નથી. પાંડવોને તું જીતી શકે તેમ નથી.’ આવું બધું કીધું છે. પણ એમણે યુદ્ધ તો નિષ્ઠાપૂર્વક કર્યું. પણ યુદ્ધ કરતાં પહેલાં એમણે દુર્યોધનને બહુ સ્પષ્ટ કહી દીધું છે કે, ‘તું સાંભળી લે, પાંડવપુત્રેમાંથી હું એકેયને હણવાનો નથી.’